OpenLLM-France/wikimedia huggingface dataset:
# Grup d'apartaments (Palamós)

El Grup d'apartaments és una obra de Palamós (Baix Empordà) inclosa a l'Inventari del Patrimoni Arquitectònic de Catalunya.

## Descripció

Conjunt de quatre apartaments unifamiliars de planta baixa i un pis, amb un gran pati davanter on es troben el garatge i els accessos als habitatges, cadascun dels quals té un petit jardí posterior. La façana que dona al pati s'organitza en volums cúbics esglaonats, diferenciats en planta i pis; a la planta baixa hi ha portes d'accés rectangulars. La part posterior de la construcció juga amb volums entrants i sortints de manera que cada habitatge manté la seva individualitat en tenir la façana molt enretirada respecte als blocs sobresortints; les façanes al jardí mostren a la planta baixa una gran porta de vidre que hi dona sortida des del saló-estar; al pis hi ha els dormitoris i els serveis, amb un balcó semicircular. L'organització de l'espai intern és d'una gran funcionalitat. Una gran marquesina d'obra pintada de blau a la part interior i situada entre planta i pis unifica els volums del conjunt de la construcció.

## Història

L'obra va ser projectada l'any 1987 i realitzada el 1989, sota la direcció de l'arquitecte Lluís Nadal i Oller.

## Referències

* 1 2 «Grup d'apartaments». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 26 maig 2020].
# Grundy (Virgínia)

Grundy és una població dels Estats Units a l'estat de Virgínia. Segons el cens del 2000 tenia 1.105 habitants.

## Demografia

Segons el cens del 2000, Grundy tenia 1.105 habitants, 405 habitatges, i 249 famílies. La densitat de població era de 84,7 habitants per km².
Dels 405 habitatges en un 22,2% hi vivien nens de menys de 18 anys, en un 51,9% hi vivien parelles casades, en un 7,7% dones solteres, i en un 38,3% no eren unitats familiars. En el 36,3% dels habitatges hi vivien persones soles el 17,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,28 i el nombre mitjà de persones que vivien en cada família era de 2,72.
Per edats la població es repartia de la següent manera: un 32,2% tenia menys de 18 anys, un 7,1% entre 18 i 24, un 21,4% entre 25 i 44, un 22,6% de 45 a 60 i un 16,7% 65 anys o més.
L'edat mediana era de 37 anys. Per cada 100 dones de 18 o més anys hi havia 92,5 homes.
La renda mediana per habitatge era de 37.411$ i la renda mediana per família de 47.143$. Els homes tenien una renda mediana de 40.236$ mentre que les dones 24.821$. La renda per capita de la població era de 19.531$. Entorn del 10,5% de les famílies i el 17,3% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Grundy». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 13 agost 2010].
* ↑ «Geographic Comparison Table- Grundy». American Fact Finder. Oficina del Cens dels Estats Units, 12-01-2010. Arxivat de l'original el 2020-02-10. [Consulta: 13 agost 2010].
# Graus nigra

Graus nigra és una espècie de peix pertanyent a la família dels kifòsids i l'única del gènere Graus.

## Descripció

* Pot arribar a fer 20,3 cm de llargària màxima.

## Hàbitat

És un peix marí, demersal i de clima subtropical.

## Distribució geogràfica

Es troba al Pacífic sud-oriental: Xile.

## Observacions

És inofensiu per als humans i una espècie molt popular entre els practicants de la pesca submarina.

## Referències

* ↑ The Taxonomicon (anglès)
* 1 2 3 4 FishBase (anglès)
* ↑ Muñoz, A. A. i F. P. Ojeda, 1997. Feeding guild structure of a rocky intertidal fish assemblage in central Chile. Environ. Biol. Fish. 49:471-479.
* ↑ Boyle, K.S. i M.H. Horn, 2006. Comparison of feeding guild structure and ecomorphology of intertidal fish assemblages from central California and central Chile. Mar. Ecol. Prog. Ser. 319:65-84.
* ↑ Pequeño, G., 1989. Peces de Chile. Lista sistemática revisada y comentada. Rev. Biol. Mar., Valparaíso 24(2):1-132.

## Bibliografia

* Divisió de Peixos de la Smithsonian Institution. Base de dades de la col·lecció de peixos del Museu Nacional d'Història Natural (en anglès). Smithsonian Institution, 2001.
* Wu, H.L., K.-T. Shao i C.F. Lai (eds.), 1999. Latin-Chinese dictionary of fishes names. The Sueichan Press, Taiwan.

## Enllaços externs

* BioLib (anglès)
* AQUATAB
# Graus decimals

Els graus decimals (GD) expressen les coordenades geogràfiques de latitud i longitud com a fraccions decimals de grau. Els GD s'utilitzen en molts sistemes d'informació geogràfica (SIG), aplicacions de mapes web com OpenStreetMap i dispositius GPS. Els graus decimals són una alternativa a l'ús de graus sexagesimals (graus, minuts i segons - GMS). Igual que amb la latitud i la longitud, els valors estan limitats per ±90° i ±180° respectivament.
Les latituds positives es troben al nord de l'equador, les latituds negatives al sud de l'equador. Les longituds positives es troben a l'est del meridià zero; les longituds negatives estan a l'oest del meridià zero. La latitud i la longitud solen expressar-se en aquesta seqüència, la latitud abans que la longitud.
# Guacamai roig alagroc

La guacamai roig alagroc (Ara macao) és una au gran i colorida, pertanyent al grup dels psitàcids. La seva distribució abasta un extens territori que va des dels boscos humits tropicals del Sud de Mèxic fins al Nord-est de l'Argentina, des de 0 a 1.000 msnm, no obstant això, la destrucció del seu hàbitat i la seva captura per al comerç ha contribuït al fet que es trobi actualment en perill d'extinció, havent desaparegut de moltes àrees de la seva distribució original, és així que es troba extinta en estat silvestre a Guatemala, Hondures, i El Salvador.
Mesura entre 81 i 96 cm de llarg, pesa al voltant d'1 kg. El plomatge és principalment escarlata, però en la rabadilla i el plomatge sobre la cua és blava, i groc en la part baixa de les ales. Té pell blanca entorn dels ulls i negra la mandíbula inferior. S'alimenten de fruites i llavors i poden ser observades en arbres alts i decidus de boscos de terres baixes o prop dels rierols.
S'aparellen per a tota la vida després dels 4 anys. La femella posa 2 a 4 ous blancs en la cavitat d'un arbre que coven per 24 o 25 dies. Crien els pollets durant 105 dies. A l'any d'edat se separen dels seus pares.
És popular com a au domèstica pel seu comportament sociable i perquè aprèn a imitar paraules. En 1993, va ser declarada com l'au nacional de la República d'Hondures.
# Gorredijk

Gorredijk (en frisó De Gordyk) és el nucli més llarg del municipi d'Opsterland (Opsterlân) de la província de Frísia, al nord dels Països Baixos. El 2009 tenia uns 8000 habitants. Fins a la Segona Guerra Mundial tenia una comunitat jueua molt important. Situat prop d'una antiga torbera baixa, des de la fi del sigle XX, el poble a poc a poc va evolucionar vers un centre de serveis.
La família de l'hazàn Yitzchak HaLevi de Haan', dels quals els fills Jacob Israël i Carry van esdevenir escriptors famosos, va viure-hi a l'inici dels anys 80 del segle xix.
* La resclosa del canal Opsterlandse Compagnonsvaart
* Cementiri jueu
# Camal·lànides

Els camal·lànids (Camallanida) són un ordre de nematodes de la classe dels secernentis, subclasse espiruria.

## Cicle vital

El cicle vital d'aquest ordre inclou sempre la intervenció d'un copèpode (Cyclops). El gènere Dracunculus reuneix espècies paràsites de vertebrats (rèptils i marsupials) i inclou també l'anomenada filària de Medina (Dracunculus medinensis), paràsit de l'home i d'altres mamífers. El seu cicle s'inicia en el medi extern i la larva del tercer estadi penetra en l'hoste definitiu per via bucal. Quan la femella és madura, es desplaça fins a situar-se sota la pell de l'hoste, generalment en els membres inferiors, i hi forma una petita úlcera cutània. En el moment que l'hoste introdueix aquesta úlcera en l'aigua, la femella allibera uns quants milers de larves, a través de l'úlcera, les quals passen a fer vida lliure, nedadora. Quan són ingerides per un copèpode continuen creixent i passen dues mudes un cop dins el crustaci, i esdevenen larves del tercer estadi, que es converteixen en larves infestants entre quatre i vuit dies més tard. L'hoste definitiu s'infesta bevent aigua amb crustacis parasitats. El desenvolupament de la filària dins l'hoste definitiu és molt llarg. Els adults joves s'instal·len en el mesenteri, on s'estan fins al moment de la còpula. Després, el mascle, d'uns 2 cm de llargada, mor, i la femella, de vegades de més d'1 m, arriba fins a la pell al cap d'un any.

## Taxonomia

Els camal·lànids inclouen cinc famílies repartides en dues superfamílies:
* Superfamília Camallanoidea
** Família Anguillicolidae
** Família Camallanidae
* Superfamília Dracunculoidea
** Família Dracunculidae - inclou la filària de Medina (Dracunculus medinensis) que parasita els humans.
** Família Micropleudidae
** Família Philometridae

## Referències

* 1 2 Mas-Coma, Santiago; Escuer, Miquel; Palomo, Alejandro. «Els nematodes». Història natural dels Països Catalans. Enciclopèdia Catalana. [Consulta: 6 juliol 2019].
* 1 2 «ITIS Standard Report Page: Camallanida». [Consulta: 6 juliol 2019].
# Preston (desambiguació)

«Preston» té aquests significats:
* Preston, ciutat d'Anglaterra al comtat de Lancashire
* Preston (Connecticut)
* Preston (Geòrgia)
* Preston (Idaho)
* Preston (Iowa)
* Preston (Kansas)
* Preston (Maryland)
* Preston (Minnesota)
* Preston (Missouri)
* Preston (Nebraska)
* Preston-Potter Hollow, concentració de població designada pel cens dels Estats Units a l'estat de Nova York
* Lake Preston, població dels Estats Units a l'estat de Dakota del Sud
* Preston North End Football Club, club de futbol anglès de la ciutat de Preston a Lancashire
* Preston Sturges (Chicago, 1898 - Nova York, 1959), guionista i director de cinema estatunidenc
* Billy Preston (Houston, Texas, 1946 - Scottsdale, Arizona, 2006), músic estatunidenc de soul
* Chanel Preston
* Douglas Preston (Cambridge, Massachusetts, 1956), escriptor estatunidenc
* Paul Preston (Liverpool, 1946), historiador hispanista d'origen britànic
* Simon Preston (Bournemouth, 1938), organista i director de cors anglès
# Província d'Udine

La província d'Udine (furlà Provincie di Udin) és una província que forma part de la regió de Friül-Venècia Júlia dins d'Itàlia. Limita al nord amb Caríntia (Àustria), a l'est amb l'Alta Carniola i Litoral eslovè (Eslovènia) i amb la província de Gorizia, a l'oest amb la província de Pordenone i amb les províncies de Belluno i Venècia (Vèneto).

## Llengües

Segons dades publicades a Euromosaic el 1991, el 75,09% de la població parla friülès, el 21,88% parla italià, el 2,33% eslovè (principalment als municipis de l'Eslàvia friülana i el 0,69% alemany (a la vila de Sauris i a la Val Canale). Les xifres absolutes són:
Llengües parlades :
| Població | Italià | Friülès | Eslovè | Alemany |
| 518,245 | 113,395 | 389,159 | 12,104 | 3,587 |

## Principals municipis

| Municipi | Població |
| Udine | 96.588 |
| Codroipo | 14.943 |
| Tavagnacco | 13.397 |
| Cervignano del Friuli | 12.705 |
| Latisana | 12.700 |
| Cividale del Friuli | 11.498 |
| Gemona del Friuli | 11.146 |
| Tolmezzo | 10.534 |
| Tarcento | 8.989 |
| Pasian di Prato | 8.862 |
| San Daniele del Friuli | 7.963 |
| Tricesimo | 7.510 |
| San Giorgio di Nogaro | 7.428 |
| Campoformido | 7.382 |
| Manzano | 6.862 |
| Buja | 6.766 |
| Lignano Sabbiadoro | 6.759 |
| Pozzuolo del Friuli | 6.560 |
| Fagagna | 6.115 |
| Majano | 6.011 |

## Enllaços externs

* Plana web de la província Arxivat 2010-08-13 a Wayback Machine. (italià)

## Notes

* ↑ (anglès) Friulan in Italy
# Província d'Àvila

Àvila (en castellà, Ávila) és una província d'Espanya pertanyent a la comunitat autònoma de Castella i Lleó. Limita al nord amb la província de Valladolid, al sud amb Toledo i Càceres, a l'est amb Segòvia i la Comunitat de Madrid, i a l'oest amb Salamanca. Té 166.609 habitants, i la capital és la ciutat homònima.

## Geografia física

Es tracta de la província d'Espanya amb una major elevació mitjana sobre el nivell de la mar (1022 m). La major part de la província es troba al nord del Sistema Central, a l'anomenada submeseta nord. La serra de Gredos, part del Sistema Central, és la principal unitat de relleu. Drenats pel riu Tiétar, els rius nascuts al sud de la serra de Gredos desemboquen a la conca del Tajo, mentre que els rius nascuts al vessant nord de Gredos desemboquen —amb l'excepció de la conca de l'Alberche, afluent del Tajo—, desemboquen al Duero. El Pic Almansor (2591 m) és el cim més alt de la serra de Gredos i del Sistema Central.

## Comarques

Segons la Diputació Provincial, la província es pot dividir en les següents comarques (sense un valor administratiu especial): Vall del Tiétar, La Moraña, Àvila, Vall de l'Alberche i El Barco de Ávila-Piedrahíta.

## Referències

* ↑ «Nomenclàtor mundial - Oficina d'Onomàstica - Secció Filològica - Institut d'Estudis Catalans». [Consulta: 6 maig 2024].
* ↑ H.M.P. «Un turismo de calidad que invita al visitante a tocar las estrellas». Diario de Valladolid, 22-01-2020, pàg. 5. Arxivat de l'original el 2021-10-19 [Consulta: 9 març 2020].
* ↑ Plikat, Bernd. Sierra de Gredos: Circo de Gredos, Valle del Tiétar, Valle del Jerte ; 56 excursiones y rutas de montaña selectas (en castellà). Bergverlag Rother GmbH, 2011. ISBN 978-3-7633-4716-2.
* ↑ «Calle del Almanzor». El Norte de Castilla, 07-03-2009.
# Ca n'Elies

Ca n'Elies és una masia al nucli de Sant Pau de la Guàrdia (a l'Anoia) protegida com a bé cultural d'interès local. És el més notable dels edificis que configuren el conjunt de Sant Pau de la Guàrdia. És de planta baixa i pis, i està orientat a migdia. Masia de coberta a dues aigües. Edifici típic de les grans masies, s'hi troben annexes variades edificacions que en formen part, cellers, pallisses, etc. Té una part de la masia així com estatge annex construït l'any 1797. La porta d'entrada és d'arc de mig punt amb dovelles. A l'extrem esquerre de la façana de Sant Abundi, avui desapareguts.Aquesta masia va esser la primera de les edificacions del nucli actual de Sant Pau de la Guàrdia, junt a aquesta masia hi havia un forn de vidre i la capella de Sant Abundi, avui desapareguts.

## Referències

* 1 2 3 «Ca n'Elias». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 25 octubre 2017].
# Camille Dimmer

Camille Dimmer (Clervaux, 20 d'abril de 1939 - 20 de setembre de 2023) va un futbolista i polític luxemburguès, que exercí com a secretari general del Partit Popular Social Cristià entre 1990 i 1995.

## Biografia

En diverses ocasions jugà amb la selecció de futbol de Luxemburg, de forma majoritària durant el Campionat d'Europa de 1964, en el que va estar a punt que classificar-se per a les semifinals. Dimmer va marcar els dos gols al partit de tornada d'octaus de final, contra la selecció dels Països Baixos, per a classificar Luxemburg a la fase de quarts de final contra Dinamarca, en la què Luxemburg va perdre després de dues pròrrogues en acabar el partit en empat.
Després de la seva carrera com a futbolista, inicià la seva etapa com a polític al Partit Popular Social Cristià, esdevenint diputat de la Cambra de Diputats de Luxemburg entre 1984 i 1994. Fou secretari general del partit entre 1990 i 1995. Exercí el càrrec de representant substitut a l'Assemblea Parlamentària del Consell d'Europa entre 1989 i 1994. Després de deixar la cambra luxemburguesa, fou escollit membre honorari i va ser president de l'Associació d'Antics Diputats.

## Referències

* ↑ «Camille Dimmer» (en francès). Chd.lu. [Consulta: 16 gener 2009].
* ↑ «M. Camille Dimmer». Consell d'Europa. [Consulta: 16 gener 2009].
* ↑ «Comité de l'Association des Anciens Députés» (en francès). Chd.lu, 19-01-2007. Arxivat de l'original el 2016-01-26. [Consulta: 16 gener 2009].

## Enllaços externs

* Cambra de Diputats - Claude Dimmer (francès)
# Camille Danguillaume

Camille Danguillaume (Châteaulin, 4 de juny de 1919 - Arpajon, 26 de juny de 1950) va ser un ciclista francès que fou professional entre 1942 i 1950. Excel·lent rodador, els seus principals èxits foren la victòria a la Lieja-Bastogne-Lieja (1949) i el Critèrium Internacional (1946 i 1948). Va morir el 1950, fruit de les ferides sofertes en una caiguda produïda durant el Campionat de França, a Montlhéry.

## Palmarès

* 1942
** 1r del Circuit de Bourbonnais
* 1943
** 1r de la Ronde dels Mosqueters
* 1944
** 1r del Gran Premi Europa
* 1948
** 1r del Critèrium Nacional
* 1949
** 1r de la Lieja-Bastogne-Lieja
** 1r del Gran Premi dels Aliats
** 1r de la Zuric-Lausana
** 1r de la Copa Marcel Vergeat St-Etienne

### Resultats al Tour de França

* 1947. Abandona (3a etapa)
* 1948. Abandona (10a etapa)
* 1949. Abandona (10a etapa)

## Enllaços externs

* Fitxa de Camille Danguillaume a www.sitiodeciclismo.net
# Cal Cardenal (Salomó)

Cal Cardenal, o Cal Cadernal, és un edifici renaixentista situat al carrer de Josep Nin al municipi de Salomó (Tarragonès). És un dels edificis més destacats del municipi juntament amb l'església. La construcció pertanyia originàriament al llinatge dels Nin, una família de cavallers arrelada al poble ja al segle xvi; aquest edifici n'era la casa pairal.

## Descripció

L'edifici consta d'un cos principal i una torre de planta quadrada; aquest cos principal presenta una planta rectangular i consta de planta baixa, pis noble i golfes amb coberta de teules a doble vessant. En el pis noble hi destaca un conjunt de grans finestrals i balconades d'estil gòtic - renaixentista.
L'edifici presenta una gran façana oberta al carrer de Josep Nin, i a la part posterior presenta una àmplia extensió de terreny coneguda com el farraginal dels cabrers. Al costat sud s'hi alça una torre que presenta un rellotge de sol, coberta a quatre vessants i documentada des del segle xviii, a la qual s'hi adossà un edifici més modern (segles XIX-xx) destinat a treballs agrícoles.
La façana posterior conserva una porta adovellada i una altra de llinda on es conserva una inscripció amb la data 1678, any en què Joan de Nin i Vidal fou nomenat cavaller. L'edifici va patir nombroses remodelacions i modificacions al llarg dels segles.

## Fundació Salomó Cal Cardenal

L'edifici és la seu de la Fundació Salomó Cal Cardenal, fet pel qual actualment s'hi organitzen exposicions, presentacions i conferències. En un futur està previst museïtzar Cal Cardenal per a divulgar la cultura del Baix Gaià i el Camp de Tarragona.

## Referències

* 1 2 3 4 «M@RC - Cal Cardenal». [Consulta: 30 setembre 2018].
* 1 2 «M@RC - Fundació Salomó Cal Cardenal». [Consulta: 30 setembre 2018].
# Província de Sara

La província de Sara és una de les 15 províncies del Departament de Santa Cruz a Bolívia. Està dividida administrativament en tres municipis: Portachuelo (la capital), Santa Rosa del Sara i Colpa Bélgica:
La província va ser creada el 1883, durant la presidència de Narciso Campero. Rep el nom del mot amb què els primers pobladors chanés es referien al riu Sara (que significa "quietud d'aigües"), que els avá guaranís anomenaven Guapay, i els conqueridors i colonitzadors Grande.

## Referències

* ↑ https://gacetaoficial.santacruz.gob.bo/archivos/estatuto_autonomico.pdf
# Pseudis bolbodactyla

Pseudis bolbodactyla és una espècie de granota que es troba al Brasil.
Està amenaçada d'extinció per la pèrdua del seu hàbitat natural.

## Referències

* Caramaschi, U., Gonçalves da Cruz, C.A. & Silvano, D. 2004. Pseudis bolbodactyla. Llista Vermella d'Espècies Amenaçades de la UICN 2006. Consulta: 8 de gener de 2008.
# Quadrangle Diacria

El quadrangle de Diacria és un dels 30 mapes quadrangulars de Mart utilitzats pel Programa de Recerca en Astrogeologia del Servei Geològic dels Estats Units (USGS). El quadrangle de Diacria també es coneix com MC-2 (Carta de Mart-2). Està situat en la part nord-oest de l'hemisferi occidental de Mart i cobreix entre els 180° i 240° de longitud est (120° i 180° de longitud oest) i entre els 30° i 65° de latitud nord. Utilitza una projecció cònica conforme de Lambert a una escala nominal de 1:5.000.000 (1:5M). El quadrilàter de Diacria cobreix parts d'Arcadia Planitia i Amazonis Planitia.
Les fronteres sud i nord del quadrangle de Diacria tenen aproximadament 3.065 km i 1.500 km d'ample, respectivament. La distància de nord a sud és d'uns 2.050 km (una mica menys que la longitud de Groenlàndia). El quadrilàter cobreix una àrea aproximada de 4,9 milions de km², o una mica més del 3% de la superfície de Mart. El lloc d'aterratge de la sonda Phoenix Mars Lander (68,22° N, 234,25° I) s'hi troba a uns 186 km al nord del sector nord-est del quadrangle. El paisatge vist pel mòdul d'aterratge Phoenix és probablement representatiu d'una gran porció del terreny de la zona nord del quadrilàter de Diacria.

## Referències

* ↑ Davies, M.E.; Batson, R.M.; Wu, S.S.C. "Geodesy and Cartography" in Kieffer, H.H.; Jakosky, B.M.; Snyder, C.W.; Matthews, M.S., Eds. Mars. University of Arizona Press: Tucson, 1992.
* ↑ Distances calculated using NASA World Wind measuring tool. http://worldwind.arc.nasa.gov/ Arxivat 2018-01-06 a Wayback Machine..
* ↑ Approximated by integrating latitudinal strips with area of R^2 (L1-L2)(cos(A)dA) from 30° to 65° latitude; where R = 3889 km, A is latitude, and angles expressed in radians. See: https://stackoverflow.com/questions/1340223/calculating-area-enclosed-by-arbitrary-polygon-on-earths-surface.
# Cal Puig (Santa Fe del Penedès)

Cal Puig és una masia de Santa Fe del Penedès (Alt Penedès) inclosa a l'Inventari del Patrimoni Arquitectònic de Catalunya.

## Descripció

És un edifici de grans dimensions, situat a l'interior del nucli urbà de Santa Fe del Penedès. És una masia composta de planta baixa, pis i golfes, amb coberta a dues vessants. Hi ha un terrat lateral adossat. El portal és adovellat, i a la façana d'accés a l'habitatge hi ha un escut. Són interessants els contraforts i el baluard.

## Història

Cal Puig va ser construïda durant el segle xvii. A l'entrada de la casa hi ha la data de 1669.

## Referències

* 1 2 «Cal Puig». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 31 agost 2015].